Az állampolgári jogok országgyűlési biztosának
Jelentése
az OBH 2465/2003. számú ügyben 

Előadó: dr. Endrődi Zsuzsanna
Az eljárás megindulása
A panaszos családi gazdálkodóként ökológiai gazdálkodást folytat 20 ha területen. A földhivatal nyilvántartása szerint a földterület külterületi szántóként, belterületi szántóként és kivett területként van nyilvántartva, de a kivett területeken is mindig mezőgazdasági tevékenység folyt. A panaszos azért fordult hozzám, mert a mezőgazdasági termelők által visszaigényelhető gázolaj jövedékiadót csak a külterületi szántóként nyilvántartott földek után érvényesíthette, a belterületi ingatlanokra nem. A Nemzeti Agrár-környezetvédelmi Program pályázatán pedig csak a szántó művelési ágban nyilvántartott ingatlanokkal vehetett részt, pedig a kivett művelési ágú ingatlanokon is ellenőrzött ökogazdálkodást folytat. Kérte a művelési ág változást, de a földhivatal elutasította azzal, hogy 1 ha alatti területen ez nem lehetséges. A panaszos hátrányos megkülönböztetésnek érzi, hogy a hatályos jogi szabályozás miatt olyan támogatásoktól eset el, melyek egyébként a gazdálkodás okán megilletnék. Kérte a szabályozás felülvizsgálatát, és tájékoztatást arra nézve, hogy miként juthatna hozzá a teljes földterület után járó támogatásokhoz. 
A vizsgálatot az Alkotmányban deklarált jogbiztonsághoz való jog és a diszkrimináció tilalma megsértésének gyanúja miatt indítottam.

A megállapított tényállás
Az ügyben megkerestem a Mezőgazdasági és Vidékfejlesztési Hivatal igazgatóját és a Pénzügyminisztérium Vám-és Jövedéki adó Főcsoport főnökét, valamint áttanulmányoztam a mezőgazdaságban felhasznált gázolaj jövedékiadó-visszatérítés feltételeiről és szabályairól szóló 216/1997. (XII. 1.) Kormány rendeletet, valamint az ingatlan-nyilvántartásról szóló 1997. évi CXLI. törvényt .
A panaszos által előadottak és a megkeresettek tájékoztatása, valamint az említett jogszabályok alapján az alábbi tényállást állapítottam meg:
A panaszos a Biokontroll Hungária KHT-tól haszonbérli a területet és a külterületen alig 3 ha, a belterületen pedig 17 ha nagyságú földön gazdálkodik. A földterület összefüggő, a belterület és külterület határán fekszik. Az ingatlan-nyilvántartásról szóló 1997. évi CXLI. törvény 23. § (3) bekezdése szerint a település belterületének 1 ha-t meg nem haladó földrészletét – a fő hasznosítási módra tekintet nélkül – művelés alól kivett területként kell nyilvántartani. A panaszos által csatolt tulajdoni lapok szerint a belterületi 1 ha-nál nagyobb földrészleteket a körzeti földhivatal szántóként tartja nyilván. 
A Nemzeti Agrár-környezetvédelmi Program a Nemzeti Fejlesztési Terv keretében európai uniós támogatásként működik tovább. Ebben a rendszerben a támogatás alapja nem a földhivatali nyilvántartás, hanem a tényleges műveléshez igazodó un. fizikai blokk. A mezőgazdasági parcella azonosító rendszerben nem különül el a belterület és a külterület. A támogatás feltétele, hogy 0.3 ha nagyobb mezőgazdasági parcella ugyanazon gazdálkodó által egyfajta terménnyel legyen bevetve. Ennek a feltételnek a panaszos megfelel, ezért 2004-ben a támogatást megkapta.
A mezőgazdaságban felhasznált gázolaj utáni jövedékiadó-visszatérítésről szóló 206/1997. (XII. 1. ) Kormány rendelet 2. § (1) bekezdése szerint a mezőgazdasági termelő a szántó, kert, szőlő, stb. művelési ágban megművelt mezőgazdasági munkálataihoz vásárolt és felhasznált gázolaj mennyiség után jogosult jövedéki adó visszatérítésre.
A 2. számú melléklet, mely a visszaigényléshez szükséges nyomtatványt tartalmazza, csak a külterületi földek felsorolására ad lehetőséget. A panaszos 2002. évre visszaigényelhette a gázolaj jövedéki adót a belterületi szántó ingatlan után is, de attól tart, hogy a 2003-ban benyújtott igénylését a belterületi földekre nem fogadják el. A környéken nem csak Ő van ebben a helyzetben, hanem más gazdálkodó is. Az Ő esetében, mivel ökogazdálkodást folytat a rendszeresen ellenőrzésre kijáró Biokontroll Hungária KHT. igazolja, hogy belterületen (az 1 ha alatti földterületen is) gazdálkodik.
A Pénzügyminisztérium Vám-és Jövedéki adó Főcsoport főnökének tájékoztatása szerint a jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény (Jöt.) 129. § (1) bekezdés a.) pontja értelmében a mezőgazdasági termelő csak a külterületi szántó megműveléséhez felhasznált gázolaj után jogosult jövedéki adó visszatérítésre. Ez a rendelkezés a Jöt. hatálybalépése előtt érvényben volt 1997. évi CIII. törvény 89. § (1) bekezdése alapján már 1998. január 1. óta érvényesül. A 216/1997. (XII. 1. ) Kormány rendelet e törvényi felhatalmazás alapján írja elő, hogy az adó-visszatérítés alapjául csak külterületi föld szolgálhat. A Biokontroll Hungária KHT igazolása nem szolgálhat alapjául az adó-visszatérítésnek, mert a Kormány rendelet szerint az igazolást a területileg illetékes földművelésügyi hivatal adhatja ki.

Érintett alkotmányos jogok
1. A Magyar Köztársaság  független demokratikus jogállam. A jogállamiságból fakad a jogbiztonsághoz való jog. [ Alkotmány 2. § (1) bekezdés]
2. A Magyar Köztársaság biztosítja a területén tartózkodó minden személy számára az emberi és az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési, vagy egyéb helyzet szerinti különbségtétel nélkül. [ Alkotmány 70/A. § (1) bekezdés]

Alkalmazott jogszabályok
1. Az ingatlan-nyilvántartásról szóló 1997. évi CXLI. törvény 23. § (3) bekezdése, mely szerint a település belterületének 1 ha-t meg nem haladó földrészletét – a fő hasznosítási módra tekintet nélkül – művelés alól kivett területként kell nyilvántartani.
2. A jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény 129. § (1) bekezdése: Felhatalmazást kap a Kormány arra, hogy rendeletben határozza meg
a) a mezőgazdasági termékek előállításához a külterületi szántó, kert, gyümölcsös, szőlő, gyep, halastó és erdőművelési ágakban a külön jogszabály szerint nyilvántartásba vett mezőgazdasági felhasználó részére hektáronként, a szarvasmarha tenyésztéséhez a tehén éves átlaglétszámára vetítve a gázolaj jövedéki adója 80 százalékának - az igény benyújtásának napjától számított 30 napon belüli - visszatérítését, a visszatérítés feltételeit és szabályait,
1. a szántó művelési ágban 95 liter/ha/év,
2. a kert, gyümölcsös, szőlő művelési ágban 200 liter/ha/év,
3. a gyep művelési ágban 12 liter/ha/év,
4. a halastó esetében 55 liter/ha/év,
5. az erdőfelújításhoz 90 liter/ha/év,
3. A mezőgazdaságban felhasznált gázolaj utáni jövedékiadó-visszatérítés feltételeiről és szabályairól szóló 216/1997. (XII. 1.) Korm. rendelet 2. § (1) bekezdése: 
A mezőgazdasági termelő a szántó, kert, szőlő, gyümölcsös és gyep művelési ágban mezőgazdasági termelési céllal megművelt föld talaj-előkészítési, vetési, ültetési, palántázási, növényápolási, növényvédelmi, talajerőpótlási, tápanyagellátási, betakarítási munkálataihoz és a betakarításhoz kapcsolódó közvetlen szállításhoz vásárolt és felhasznált gázolajmennyiség, illetve az e munkafázisok elvégzéséhez igénybe vett gépi bérmunka-szolgáltatás után jogosult jövedékiadó-visszatérítésre.
3. § (1) bekezdése: A jövedékiadó-visszatérítésére vonatkozó igényjogosultságot
a) a mezőgazdasági termelő a megművelt föld helyrajzi száma alapján területileg illetékes megyei (fővárosi) földművelésügyi hivatallal a 2. számú melléklet szerint igazolja.

A vizsgálat megállapításai
A tényállás alapján megállapítottam, hogy a mezőgazdasági termelők részére juttatható támogatás és az általuk felhasznált gázolaj jövedékiadó-visszatérítésének szabályai nincsenek összhangban egymással. A Nemzeti Fejlesztési Terv keretében adható európai uniós támogatás feltételei kedvezően változtak, és a földterület tényleges hasznosításához igazodnak. Ha a panaszos úgy gazdálkodik, hogy e feltételeknek megfeleljen, akkor jogosult lesz a támogatásra. Az a panasza tehát, hogy a Nemzeti Környezetvédelmi Program pályázata a számára nem elérhető, megoldódott.
A mezőgazdasági termelésben felhasznált gázolaj jövedékiadó-visszatérítésének szabályai azonban változatlanok, és a belterületen folytatott gazdálkodás esetében az adó-visszatérítést nem teszik lehetővé. A panaszolt esetben a mezőgazdasági termelő nagyobb részt belterületen gazdálkodik. A mezőgazdasági termelés nem különül el egymástól aszerint, hogy belterületen, vagy külterületen folyik. Valóban indokolatlan megkülönböztetést jelent, hogy a mezőgazdasági termelő, aki külterületen gazdálkodik, részesülhet jövedéki adó visszatérítésben, aki belterületen, az az adó- visszatérítési lehetőségtől elesik.
Ugyanakkor jogbizonytalanságot is okoz, hogy a mezőgazdasági termelés Nemzeti Fejlesztési Terv keretében történő támogatásának feltételei nincsenek összhangban a mezőgazdasági termelésben felhasznált gázolaj jövedékiadó-visszatérítésének szabályaival. 
Összegezve a fentieket megállapítom, hogy a Alkotmányban deklarált jogállamiságból fakadó jogbiztonsághoz való joggal és a diszkrimináció tilalmával összefüggő visszásságot okoz a jövedéki adóról és a jövedéki termékek forgalmazásának különös szabályairól szóló 129. § (1) bekezdése, mely csak a külterületi ingatlanok esetében ad felhatalmazást a visszatérítés szabályainak kidolgozására, és nincs összhangban a Nemzeti Fejlesztési Terv keretében történő támogatás szabályaival, mely a jogosultság között nem tesz különbséget a szerint, hogy a gazdálkodás külterületi, vagy belterületi földeken folyik-e.
A Vám és Jövedéki adó Főcsoport főnöke válaszában arról is tájékoztatott, hogy vizsgálhatónak tartja azt a felvetést, hogy a jövedékiadó-visszatérítés alapjául a földhivatali nyilvántartás helyett a mezőgazdasági parcellaazonosító rendszeren belül működő fizikai blokkok szolgáljanak. A döntést az ügyben illetékes Földművelésügyi és Vidékfejlesztési Minisztérium, a Mezőgazdasági és Vidékfejlesztési Hivatal és a Vám és Pénzügyőrség Országos Parancsnoksága bevonásával, a velük való egyeztetés alapján, illetve a költségvetési kihatások figyelembe vételével lehet meghozni. 

Jogalkotási javaslat
Az érintett alkotmányos jogok sérelmének orvoslása érdekében javasolom a pénzügyminiszternek, hogy kezdeményezze az ügyben alkalmazandó jogszabályok, a 2003. évi CXXVII. törvény, és a 216/1997. (XII. 1.) Kormány rendelet, valamint 2. számú melléklete olyan módosítását, mely a Nemzeti Fejlesztési Terv keretén belül adható támogatás feltételeivel összhangban lehetővé teszi a mezőgazdasági termelők számára a felhasznált gázolaj után a jövedékiadó-visszatérítést akkor is, ha a mezőgazdasági termelést belterületen (is) folytatják.

Budapest, 2005. június 8.

Lenkovics Barnabás sk.